Na osnovu člana 106. i 108. Poslovnika Skupštine Bosansko-podrinjskog kantona Goražde („Službene novine Bosansko-podrinjskog kantona Goražde“, broj: 10/08), Skupština Bosansko-podrinjskog kantona Goražde, na 19. redovnoj sjednici, održanoj 12. marta 2013. godine, **d o n o s i:**

**O D L U K U**

**O DAVANJU SAGLASNOSTI NA STATUT JAVNE USTANOVE ZAVOD ZA JAVNO ZDRAVSTVO BOSANSKO-PODRINJSKOG KANTONA GORAŽDE**

**Član 1.**

Daje se saglasnost na Statut Javne ustanove Zavod za javno zdravstvo Bosansko-podrinjskog kantona Goražde.

**Član 2.**

Ova Odluka stupa na sangu danom objavljivanja u „Službenim novinama Bosansko-podrinjskog kantona Goražde“.

Broj: 01-37-209/13 **PREDSJEDAVAJUĆI SKUPŠTINE**

12. marta 2013. godine

 G o r a ž d e Suad Došlo

Na osnovu člana 63. , 65. i 237. Zakona o zdravstvenoj zaštiti (“Službene novine Federacije Bosne i Hercegovine”, broj: 46/10), te člana 15. Odluke o osnivanju Javne ustanove Zavod za javno zdravstvo Bosansko-podrinjskog kantona Goražde (“Službene novine Bosansko-podrinjskog kantona Goražde” broj: 14/99, 2/00 i 8/12), Upravni odbor Javne ustanove Zavod za javno zdravstvo Bosansko-podrinjskog kantona Goražde na XII sjednici, održanoj 13.07.2012. godine, **d o n o s i:**

**S T A T U T**

1. **OSNOVNE ODREDBE**

**Član 1.**

Statutom Javne ustanove Zavod za javno zdravstvo Bosansko-podrinjskog Kantona Goražde (u daljem tekstu: Zavod), se uređuju osnovna pitanja vezana za rad Zavoda i to:

1) naziv i sjedište, odnosno ime i prezime, kao i prebivalište osnivača;

2) naziv i sjedište Zavoda;

3) djelatnost Zavoda;

4) iznos sredstava za osnivanje i početak rada Zavoda i način obezbjeđenja sredstava;

5) izvore i načine obezbjeđenja sredstava za rad Zavoda;

6) način raspolaganja viškom prihoda nad rashodima i način na koji se pokriva višak rashoda nad

 prihodima;

7) prava i obaveze osnivača u pogledu obavljanja djelatnosti zbog koje se Zavoda osniva;

8) međusobna prava i obaveze Zavoda i osnivača;

9) organe upravljanja Zavoda i njihova ovlašćenja;

10) stručna tijela Zavoda, mandat članova stručnih tijela, način izbora i finansiranje;

11) lice koje će do imenovanja direktora Zavoda obavljati poslove i vršiti ovlašćenja direktora;

12) rok za donošenje statuta, imenovanje direktora i organa upravljanja;

13) druga pitanja od značaja za rad Zavoda.

Statut Zavoda podliježe obaveznoj saglasnosti osnivača.

**Član 2.**

Zavod je zdravstvena ustanova koja obavlja javnozdravstvenu djelatnost za područje Kantona, u skladu sa članom 43., 113., i 119. Zakona o zdravstvenoj zaštiti (“Službene novine Federacije Bosne i Hercegovine”, broj: 46/10).

**II. OSNIVAČ**

**Član 3.**

Skupština Bosansko-podrinjskog Kantona Goražde (u daljem tekstu: Osnivač), je Osnivač Javne ustanove Zavod za javno zdravstvo Bosansko-podrinjskog kantona, koja je na sjednici održanoj 22.09.1999. godine donijela je Odluku o osnivanju javne ustanove Zavoda za javno zdravstvo Bosansko – podrinjskog kantona Goražde (»Službene novine Bosansko-podrinjskog kantona Goražde« broj: 4/99, 2/00 i 8/12).

1. **NAZIV I SJEDIŠTE**

**Član 4.**

Javna ustanova iz člana 1. ovog Statuta posluje pod nazivom: Javna ustanova Zavod za javno zdravstvo Bosansko-podrinjskog Kantona Goražde, u državnoj svojini.

Sjedište Zavoda je u Goraždu, ulica Prve slavne višegradske brigade bb.

Zavod ima svojstvo pravnog lica i upisan je u sudski registar kod nadležnog suda u Goraždu.

1. **DJELATNOST**

**Član 5.**

Djelatnost Zavoda je obavljanje javnozdravstvene djelatnosti koja obuhvata:

1. predlaže programe zdravstvene zaštite iz djelokruga svog rada;
2. provodi zdravstveno statistička istraživanja u svrhu praćenja, procjene i analize zdravstvenog stanja stanovništva, kao i organizacije i rada zdravstvenih ustanova za područje kantona;
3. prati, ocjenjuje i analizira zdravstveno stanje stanovništva, kao i organizaciju i rad zdravstvenih¸ ustanova na području kantona;
4. planira, organizuje i provodi aktivnosti promocije zdravlja i zdravstvenog vaspitanja stanovništva;
5. učestvuje u planiranju, predlaganju i provođenju mjera za sprečavanje, rano otkrivanje i suzbijanje hroničnih masovnih bolesti, uključujući i bolesti ovisnosti;
6. prati, analizira i ocjenjuje uticaj okoline i hrane na zdravstveno stanje stanovništva na području kantona, te predlaže mjere za unapređenje stanja u oblasti;
7. provodi preventivno vaspitne mjere zdravstvene zaštite u osnovnim i srednjim školama, kao i

fakultetima za područje kantona;

1. koordiniše, usklađuje i stručno povezuje rad zdravstvenih ustanova za područje kantona;
2. kontinuirano provodi mjere higijensko-epidemiološke zaštite i nadzora sa epidemiološkom analizom stanja na području kantona i provodi protivepidemijske mjere, te nadzire provođenje obaveznih imunizacija;
3. obavlja raspodjelu obaveznih vakcina zdravstvenim ustanovama na primarnom nivou zdravstvene zaštite na području kantona,
4. nadzire provođenje mjera dezinfekcije, dezinsekcije i deratizacije, te provodi preventivne i

protivepidemijske postupke dezinfekcije, dezinsekcije i deratizacije za područje kantona;

1. obavlja sanitarnu hemijsku i sanitarnu mikrobiološku dijagnostičku djelatnost;
2. učestvuje u izradi i provođenju pojedinih programa zdravstvene zaštite u vanrednim prilikama;
3. provodi poslove higijensko-epidemiološke službe za područje kantona;
4. sarađuje sa drugim zdravstvenim ustanovama na području kantona, kao i sa nadležnim organima

lokalne samouprave i drugim ustanovama i organizacijama od značaja za unapređenje javnog

zdravlja.

Zavod pored poslova iz stava 1. ovog člana, može obavljati i sljedeće poslove:

1. planira, organizuje i provodi djelatnost kontinuirane medicinske edukacije i kontinuiranog

profesionalnog razvoja u sektoru zdravstva;

1. izrađuje, implementira i evaluira projekte u oblasti zdravstva i zdravstvene zaštite;
2. provodi obuku zaposlenih za sticanje osnovnih znanja o higijeni životnih namirnica i predmeta opšte upotrebe, kao i ličnoj higijeni lica koja rade u proizvodnji i prometu životnih namirnica i predmeta opšte upotrebe;
3. obavlja hemijske, bakteriološke, serološke, toksikološke i virusološke preglede i ispitivanja u vezi sa proizvodnjom i prometom životnih namirnica, vode, vazduha i predmeta opšte upotrebe, kao i preglede u vezi sa dijagnostikom zaraznih i nezaraznih bolesti;
4. ispituje zdravstvenu ispravnost vode za piće, vode za dijalizu, vode za rekreaciju, površinske i otpadne vode, stanje vodoopskrbe, te zdravstvenu ispravnost životnih namirnica i predmeta opšte upotrebe;
5. provodi mjere dezinfekcije, dezinsekcije i deratizacije;
6. predlaže i provodi aktivnosti na unapređenju sistema zdravstvene bezbjednosti proizvodnje i prometa životnih namirnica, vode i predmeta opšte upotrebe u cilju smanjenja rizika od obolijevanja i drugih štetnih posljedica po zdravlje,
7. vrši zdravstveni nadzor nad kliconošama, zaposlenim i drugim licima u skladu sa propisima o zaštiti stanovništva od zaraznih bolesti;
8. daje stručno mišljenje o opravdanosti osnivanja, proširenja, promjene ili prestanka rada zdravstvene ustanove na području kantona;
9. vrši sanitarne preglede zaposlenih koji se obavezno provode radi zaštite stanovništva od zaraznih bolesti, zaštite potrošača, odnosno korisnika;
10. učestvuju u provođenju vanjske provjere kvaliteta stručnog rada u drugim zdravstvenim ustanovama i privatnoj praksi;
11. bavi se izdavanjem raznih oblika publikacija iz djelokruga svog rada;
12. obavlja i druge poslove u skladu sa zakonom.

U skladu sa Odlukom o klasifikaciji djelatnosti Bosne i Hercegovine 2010 (“Službeni glasnik BiH”, broj 47/10), djelatnost Zavoda obuhvata slijedeće razrede:

1. 86.22 – Djelatnost specijalističke medicinske prakse,
2. 86.90 – Ostale djelatnosti zdravstvene zaštite,
3. 63.11 – Obrada podataka,
4. 71.20 – Tehničko ispitivanje i analiza.

**Član 6.**

Promjenu ili proširenje djelatnosti Zavod ne može obaviti bez saglasnosti Ministra za socijalnu politiku, zdravstvo, raseljena lica i izbjeglice Bosansko-podrinjskog Kantona (u daljem tekstu: Ministar), koja se daje u formi rješenja, a na način i u postupku propisanim Federalnim zakonom.

1. **IMOVINA ZAVODA**

**Član 7.**

 Imovinu Zavoda čine stvari, prava i novčana sredstva osnivača.

 Imovinu Zavoda čine stvari, prava i novčana sredstva osnivača u skladu sa Odlukom o osnivanju Javne ustanove Zavod za javno zdravstvo Bosansko-podrinjskog kantona Goražde (“Službene novine Bosansko-podrinjskog kantona Goražde” broj: 14/99, 2/00 i 8/12).

Imovinu Zavoda čine takođe i stvari, prava i novčana sredstva koja su nakon osnivanja stečena radom i poslovanjem Zavoda, ili pribavljena iz drugih izvora.

1. **FINANSIRANJE I FINANSIJSKO POSLOVANJE ZAVODA**

**Član 8.**

 Sredstva za finansiranje poslovanja Zavoda osiguravaju se u skladu sa Zakonom, Odlukom o osnivanju Javne ustanove Zavod za javno zdravstvo Bosansko-podrinjskog kantona Goražde (“Službene novine Bosansko-podrinjskog kantona Goražde” broj: 14/99, 2/00 i 8/12) ovim Statutom i općim aktima Zavoda.

**Član 9.**

 Početna sredstva Zavoda čine:

* vrijednost imovine;
* vrijednost poslovnih zgrada;
* vrijednost inventara.

**Član 10.**

Sredstva za rad i razvoj Zavod ostvaruje:

1. ugovorom sa Zavodom zdravstvenog osiguranja Bosansko-podrinjskog Kantona Goražde,
2. ugovorom sa Zavodom zdravstvenog osiguranja i reosiguranja Federacije Bosne i Hercegovine,
3. iz sredstava Osnivača,
4. iz sredstava budžeta Federacije Bosne i Hercegovine, kantona, odnosno jedinica lokalne samouprave,
5. iz učešća korisnika zdravstvene zaštite u pokriću dijela ili ukupnih troškova zdravstvene zaštite,
6. slobodnom prodajom usluga na tržištu, te
7. iz drugih izvora na način i pod uvjetima određenim zakonom.

**Član 11.**

Sredstva neophodna za finansijsko poslovanje Zavoda za tekuću godinu, te njihov raspored utvrđuju se u Finansijskom planu Zavoda za tekuću godinu.

Finansijski plan sačinjava se na osnovu planiranih prihoda iz Budžeta Bosansko-podrinjskog kantona Goražde, planiranih prihoda iz Zavoda zdravstvenog osiguranja Bosansko-podrinjskog Kantona Goražde i planiranih vlastitih prihoda ostvarenih pružanjem usluga iz djelatnosti Zavoda, a usvaja ga Upravni odbor Zavoda.

 **Član 12.**

 Zavod, u skladu sa Zakonom, sačinjava šestomjesečne i godišnje izvještaje o finansijskom poslovanju koje usvaja Upravni odbor, na prijedlog direktora, i iste dostavlja Ministarstvu.

**Član 13.**

Način raspolaganja viškom prihoda nad rashodima kao i način na koji se pokriva višak rashoda nad prihodima vrši se u skladu sa pozitivnim zakonskim propisima.

1. **PRAVA I OBAVEZE**

**Član 14.**

Zavod zadržavaobjekte i opremu na korištenje, kao i radnike, odnosno sva prava i obaveze Javne ustanove Zavod za javno zdravstvo Bosansko-podrinjskog Kantona.

Objekti i oprema Zavoda su svojina Osnivača.

**Član 15.**

Zavod može dio svojih zdravstvenih i nezdravstvenih kapaciteta (prostor i opremu) izdati u zakup, ukoliko to ne remeti obavljanje djelatnosti Zavoda.

Upravni odbor Zavoda svake kalendarske godine odlukom utvrđuje višak zdravstvenog i nezdravstvenog prostora, a uz prethodno pribavljeno pozitivno mišljenje Ministra.

Bliže uslove i postupak davanja u zakup kapaciteta zdravstvenih ustanova, kao i vrstu kapaciteta zdravstvenih ustanova koji se mogu dati u zakup, utvrđuje pravilnikom federalni ministar.

**Član 16.**

Zavod je odgovoran za svoje obaveze imovinom kojom raspolaže**.**

Osnivač Zavoda je supsidijarno odgovoran za obaveze Zavoda.

**Član 17.**

Zavod je odgovoran osnivaču za rezultate svog rada i djelovanja u svim oblastima za koje je nadležan.

Obaveze Zavoda prema Osnivaču su:

1. da pribavi saglasnost Osnivača kod svih statusnih promjena Zavoda;
2. da pribavi saglasnost Osnivača kod donošenja Statuta Zavoda;
3. da pribavi saglasnost Osnivača kod donošenja godišnjeg programa rada sa finansijskim planom;
4. da najmanje jednom godišnje podnosi Osnivaču izvještaj o radu i finansijskom poslovanju Zavoda, koji sadrži: izvještaj o izvršenju godišnjeg programa rada, izvještaj o finansijskom poslovanju, izvještaj o radu Upravnog odbora, izvještaj o radu direktora i izvještaj o radu Nadzornog odbora;
5. da pribavi saglasnost Ministra kod proširenja i promjene djelatnosti Zavoda;
6. druge obaveze utvrđene zakonom.
7. **ORGANIZACIJA**

**Član 18.**

Zavod obavlja stručne poslove iz svoje djelatnosti u organizacionim jedinicama – službama, koje su organizovane kroz jedinstven proces rada.

Unutar službi mogu se formirati odjeli i odsjeci kao grupe uposlenika povezanih u obavljanju poslova.

Poslovi i zadaci u okviru Zavoda obavljaju se putem slijedećih službi:

* 01 Služba epidemiologije
* 02 Služba laboratorijske dijagnostike
* 03 Služba socijalne medicine i organizacije sa ekonomikom zdravstva
* 04 Služba higijene i zdravstvene ekologije
* 05 Služba za zajedničke poslove

Poslovi i zadaci iz domena higijensko-epidemiološke zaštite za područje kantona organizuju se i provode u okviru Zavoda

Bliže odredbe o organizaciji Zavoda uređuju se Pravilnikom o unutrašnjoj organizaciji i sistematizaciji radnih mjesta Zavoda.

1. **ORGANI I STRUČNA TIJELA ZAVODA**

**Član 19.**

1. **Upravni odbor**

Organ upravljanja u Zavodu je Upravni odbor.

Djelokrug Upravnog odbora je:

1. donošenje Statuta Zavoda;
2. imenovanje i razrješavanje direktora odnosno v.d. direktora Zavoda;
3. utvrđivanje planove rada i razvoja Zavoda;
4. utvrđivanje godišnjeg programa rada;
5. donošenje finansijskog plana i usvajanje godišnjeg obračuna;
6. donošenje opštih akata o unutrašnjem uređenju i sistematizaciji poslova i druge opšte akte, u skladu sa zakonom i Statutom Zavoda;
7. odlučivanje o svim pitanjima obavljanja djelatnosti radi kojih je Zavod osnovan, ako zakonom nije određeno da o određenim pitanjima odlučuje drugi organ Zavoda;
8. usmjeravanje, kontrolisanje i ocijenjivanje rada direktora;
9. rješavanje svih pitanja odnosa s Osnivačem;
10. odlučivanje o korišćenju sredstava preko iznosa utvrđenog Statutom Zavoda;
11. odgovaranje Osnivaču za rezultate rada Zavoda;
12. odlučivanje o prigovoru zaposlenika na rješenje kojim je drugi organ, određen Statutom Zavoda, odlučio o pravu, obavezi i odgovornosti zaposlenika iz radnog odnosa;
13. podnošenje Osnivaču najmanje jedanput godišnje izvještaja o poslovanju Zavoda;
14. obavljanje i drugih poslova u skladu sa zakonom i Statutom Zavoda.

Predsjednika i članove Upravnog odbora imenuje i razrješava Vlada Bosansko-podrinjskog kantona Goražde (u daljem tekstu: Vlada), na prijedlog Ministra, uz ravnopravnu zastupljenost oba spola, na način i u proceduri propisanoj zakonom.

**Član 20.**

Upravni odbor ima pet članova i čine ga predstavnici:

1. Osnivača – tri člana, od kojih jedan mora biti ispred Ministarstva za socijalnu politiku, zdravstvo, raseljene lica i izbjeglice Bosansko-podrinjskog kantona (u daljem tekstu: Ministarstvo),
2. stručnih radnika Zavoda – dva člana, od kojih jedan mora biti iz reda zdravstvenih radnika.

Mandat predsjednika i članova Upravnog odbora traje četiri godine i mogu biti ponovo imenovani.

Predsjednik i članovi Upravnog odbora Zavoda imenuju se u proceduri u skladu sa Zakonom o ministarskim, vladinim i drugim imenovanjima Federacije Bosne i Hercegovine (“Službene novine Federacije BiH”, br. 34/03).

Način izbora, opoziva i mandat predsjednika i članova Upravnog odbora Zavoda, vrši se u skladu sa propisima o ustanovama, ako Federalnim zakonom nije drugačije određeno.

Predsjednik i članovi Upravnog odbora mogu biti razriješeni i prije isteka mandata na koji su imenovani u skladu sa propisima o ustanovama.

Predsjednik i članovi upravnog odbora zdravstvenih ustanova iz ovog člana dužni su potpisati izjavu o nepostojanju sukoba interesa prije preuzimanja funkcije.

Bliže odredbe o radu Upravnog odbora uređuju se poslovnikom o radu Upravnog odbora.

**Član 21.**

Visinu naknade za rad predsjednika i članova upravnog odbora Zavoda utvrđuje Vlada, na prijedlog Ministra.

 Naknada iz prethodnog stava ovog člana biće isplaćene iz sredstava Zavoda.

**Član 22.**

1. **Direktor**

Organ rukovođenja u Zavodu je direktor, koji ima slijedeće ovlasti:

1. organizuje i vodi poslovanje,
2. predstavlja i zastupa Zavod,
3. odgovoran je za zakonitost rada Zavoda,
4. predlaže i provodi mjere za efikasno i zakonito obavljenje djelatnosti,
5. predlaže osnovne planove rada i razvoja Zavoda,
6. izvršava odluke Upravnog odbora,
7. podnosi upravnom odboru pismeni izvještaj o cjelokupnom poslovanju zdravstvene ustanove jednom tromjesečno,
8. odlučuje o pravima, obavezama i odgovornostima radnika iz radnog odnosa u prvom stepenu,
9. vrši i druge poslove u skladu sa Zakonom, ovim Statutom i drugim opštim aktima Zavoda.

Direktor Zavoda imenuje se na osnovu javnog oglasa, u skladu sa zakonom.

Direktora Zavoda imenuje i razrješava Upravni odbor, uz prethodnu saglasnost Ministra, na način i u proceduri propisanoj zakonom.

Direktor učestvuje u radu Upravnog odbora, bez prava odlučivanja.

**Član 23**.

Za direktora Zavoda za javno zdravstvo može se imenovati lice koje pored opštih zakonskih uslova ispunjava i slijedeće uslove:

* mora imati medicinski fakultet, i specijalizacija iz epidemiologije, socijalne medicine, organizacije i ekonomike zdravstva ili zdravstvene ekologije i higijene;
* da ima najmanje 5 (pet) godina radnog iskustva u struci;
* da posjeduje znanje o zdravstvenom menadžmentu koje dokazuje certifikatom o obavljenoj edukaciji iz zdravstvenog menadžmenta, odnosno završenoj specijalizaciji iz zdravstvenog menadžmenta ili završenom postdiplomskom studiju iz zdravstvenog menadžmenta;
* da ne postoji zakonska zabrana za imenovanje na rukovodeću funkciju.

Mandat direktora Zavoda traje četiri godine.

Po isteku mandata, isto lice može, na osnovu javnog oglasa, ponovo biti imenovano za direktora ovog Zavoda, ali najviše za još jedan mandatni period.

**Član 24.**

Ukoliko direktor Zavoda nije imenovan u skladu sa zakonom u roku od 60 dana od dana isteka konkursnog roka, kao i drugim slučajevima prestanka mandata direktora, odluku o postavljanju vršioca dužnosti direktora donosi Upravni odbor Zavoda, najduže na period do šest mjeseci, a u skladu sa Federalnim zakonom, propisima o ustanovama i Statutom Zavoda.

Vršilac dužnosti direktora ima sva prava i dužnosti direktora.

**Član 25.**

Direktor može biti razriješen i prije isteka mandata na koji je imenovan u skladu sa Federalnim zakonom i ovim Statutom.

Upravni odbor dužan je razriješiti direktora i prije isteka mandata za koji je imenovan ako:

* direktor to lično zahtijeva;
* nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu;
* ne izvršava ugovorne obaveze prema zavodu zdravstvenog osiguranja Federacije, odnosno kantona;
* ne provodi program rada i razvoja Zavoda koji je donio upravni odbor;
* u obavljanju djelatnosti Zavoda nastane neopravdani gubitak;
* u svome radu krši propise i opšte akte Zavoda ili neopravdano ne izvršava odluke upravnog odbora ili postupa u suprotnosti s njima;
* svojim nesavjesnim ili nepravilnim radom prouzrokuje Zavodu veću štetu, zanemaruje ili nemarno vrši svoju dužnost tako da su nastale ili mogu nastati veće smetnje u obavljanju djelatnosti Zavoda;
* nalazom je zdravstvene inspekcije ustanovljena povreda propisa i opštih akata Zavoda ili nepravilnost u radu direktora.

Ako Upravni odbor ne razriješi direktora iz razloga iz stava 2. ovog člana u roku od 30 dana od dana saznanja za neki od razloga, odluku o razrješenju direktora donosi Ministar.

Protiv rješenja iz stava 3. ovog člana nije dopuštena žalba, ali se može pokrenuti upravni spor.

Upravni odbor mora prije donošenja odluke o razrješenju obavijestiti direktora o razlozima za razrješenje i dati mu mogućnost da se o njima pismeno izjasni.

1. **Nadzorni odbor**

**Član 26.**

Organ kontrole poslovanja u Zavodu je Nadzorni odbor.

Djelokrug Nadzornog odbora je:

1. analizira izvještaj o poslovanju Zavoda;
2. u vršenju nadzora nad upotrebom sredstava za rad pregleda godišnji izvještaj o poslovanju i godišnji obračun;
3. pregleda i provjerava urednost i zakonitost vođenja poslovnih knjiga.

 Nadzorni odbor sačinjava godišnji izvještaj o poslovanju Zavoda na osnovu obavljenih aktivnosti iz stava 2. ovog člana, te pregleda izvještaj o radu direktora i upravnog odbora zdravstvene ustanove.

Izvještaj iz stava 3. ovog člana nadzorni odbor dostavlja osnivaču, upravnom odboru i direktoru Zavoda.

**Član 27.**

Predsjednika i članove Nadzornog odobra imenuje i razrješava Vlada, na prijedlog Ministra, uz ravnopravnu zastupljenost oba spola, na način i u skladu sa zakonom.

Nadzorni odbor ima tri člana, i to dva ispred osnivača, i jedan iz reda stručnih radnika zaposlenih u Zavodu.

Predsjednik i članovi nadzornog odbora imenuju se na period od četiri godine, sa mogućnošću ponovnog izbora, a najviše za još jedan mandatni period.

Predsjednik i članovi nadzornog odbora Zavoda dužni su potpisati izjavu o nepostojanju sukoba interesa prije preuzimanja funkcije.

Način izbora, opoziva i mandat članova nadzornog odbora Zavoda vrši se u skladu sa propisima o ustanovama, ako ovim zakonom nije drugačije određeno.

**Član 28.**

1. **Stručno vijeće**

Stručno vijeće Zavoda je savjetodavni organ direktoru Zavoda.

Članove Stručnog vijeća imenuje direktor na prijedlog šefova organizacionih jedinica Zavoda, uz ravnopravnu zastupljenost oba spola.

Mandat predsjednika Stručnog vijeća traje 4 godine.

Stručno vijeće sastaje se najmanje jedanput u 30 dana.

Način rada i odlučivanja Stručnog vijeća uređuje se Poslovnikom o radu Stručnog vijeća, na koji saglasnost daje direktor Zavoda.

**Član 29.**

 Nadležnosti Stručnog vijeća su:

* raspravlja i odlučuje o pitanjima iz oblasti stručnog rada Zavoda;
* predlaže stručna rješenja u sklopu djelatnosti Zavoda;
* predlaže stručne osnove za program rada i razvoja Zavoda;
* predlaže mjere za unapređenje kvalitete i bezbjednosti rada u Zavodu;
* daje upravnom odboru i direktoru mišljenja i prijedloge u pogledu organizacije rada i uslova za razvoj zdravstvene djelatnosti u skladu sa finansijskim mogućnostima;
* predlaže specijalističko usavršavanje zdravstvenih radnika i zdravstvenih saradnika, te stručno usavršavanje iz oblasti subspecijalnosti zdravstvenih radnika i zdravstvenih saradnika za potrebe Zavoda;
* predlaže upravnom odboru obavljanje dopunskog rada zdravstvenih radnika u slučajevima od posebnog interesa za građane i rad Zavoda;
* brine se o provođenju unutrašnjeg nadzora nad stručnim radom zdravstvenih radnika i zdravstvenih saradnika Zavoda;
* obavlja i druge poslove propisane statutom.

**Član 30.**

1. **Etički komitet Zavoda**

Etički komitet Zavoda je organ koji osigurava obavljanje djelatnosti Zavoda na načelima etike i medicinske deontologije.

Etički komitet imenuje Upravni odbor, a sačinjava ga najmanje devet članova, s tim da najmanje jedan član etičkog komiteta treba biti predstavnik nemedicinskih struka, uz ravnopravnu zastupljenost oba spola.

**Član 31.**

Nadležnosti Etičkog komiteta Zavoda su:

* prati primjenu etike i medicinske deontologije u obavljanju djelatnosti zdravstvene ustanove,
* daje saglasnost za provođenje medicinskih i naučnih ispitivanja, kao i kliničkih ispitivanja lijekova i medicinskih sredstava u zdravstvenoj ustanovi, koja se smatra prethodnim postupkom u okviru odobravanja tih ispitivanja od strane nadležnog organa,
* bavi se analizom i prijedlozima propisa iz oblasti zdravstva sa aspekta etike i medicinske deontologije,
* prati povrede prava pacijenata i sistemski radi na unapređenju stanja u ovoj oblasti u skladu sa propisima o pravima, obavezama i odgovornostima pacijenata,
* sarađuje sa nadležnim komorama iz oblasti zdravstva,
* rješava i druga etička pitanja u obavljanju djelatnosti zdravstvene ustanove.

Etički komitet Zavoda donosi Poslovnik o svom radu.

Zavod može sa jednom ili više zdravstvenih ustanova imenovati zajednički etički komitet.

**Član 32.**

1. **Komisija za lijekove**

Komisija za lijekove Zavoda je organ koji osigurava provođenje svih aktivnosti vezanih za primjenu lijekova i medicinskih sredstava u Zavodu.

Komisiju iz stava 1. ovog člana imenuje Upravni odbor Zavoda i čini je najmanje pet članova, koji se imenuju iz reda specijalista medicine, farmacije i stomatologije, uz ravnopravnu zastupljenost oba spola.

Način rada i odlučivanja Komisije za lijekove uređuje se Poslovnikom o radu Komisije, a nadležnosti Komisije za lijekove su slijedeće:

* provođenje svih aktivnosti u vezi sa primjenom lijekova i medicinskih sredstava u Zavodu;
* praćenje, preduzimanje mjera za izbjegavanje i smanjivanje nuspojava lijekova i medicinskih sredstava, kao i koordinisanja aktivnosti u vezi sa prijavom nuspojava lijekova i medicinskih sredstava nadležnom državnom organu u skladu sa propisom o lijekovima i medicinskim sredstvima;
* predlaganja liste lijekova i medicinskih sredstava koji se primjenjuju u zdravstvenoj Zavodu, u skladu sa zakonom;
* praćenja potrošnje lijekova i medicinskih proizvoda, te predlaganja mjera za racionalnu upotrebu lijekova i medicinskih sredstava u Zavodu;
* preduzimanje mjera sa ciljem izbjegavanja interakcija, terapijskog dupliciranja ili pojave alergije kod upotrebe lijekova u Zavodu;
* pripremanja tenderske dokumentacije u postupcima javnih nabavki lijekova i medicinskih sredstava;
* i drugih poslova u skladu s ovim zakonom, kao i propisom o lijekovima i medicinskim sredstvima.

**Član 33.**

1. **Komisija za poboljšanje kvaliteta i sigurnosti zdravstvenih usluga**

Komisija za poboljšanje kvaliteta i sigurnosti zdravstvenih usluga je stručno tijelo Zavoda koje obavlja poslove i zadatke u pogledu uspostave sistema poboljšanja kvaliteta i sigurnosti zdravstvenih usluga u Zavodu, kao i druge poslove utvrđene propisima o sistemu poboljšanja kvaliteta, sigurnosti i akreditaciji u zdravstvu.

Komisija iz stava 1. ovog člana odražavat će ravnopravnu zastupljenost oba spola.

1. **DONOŠENJE STATUTA I DRUGIH OPĆIH AKATA ZAVODA**

**Član 34.**

 Statut Zavoda donosi Upravni odbor uz obaveznu saglasnost Skupštine Bosansko-podrinjskog kantona Goražde.

**Član 35.**

 Upravni odbor je obavezan da, u roku od 30 dana od dana stupanja na snagu Odluke o osnivanju Javne ustanove Zavod za javno zdravstvo Bosansko-podrinjskog kantona Goražde, donese Statut Zavoda u skladu sa zakonom i odlukom.

 **Član 36.**

 Donošenje odnosno izmjene ili dopune Statuta Zavoda mogu predložiti:

* Skupština Bosansko-podrinjskog kantona Goražde,
* Vlada Bosansko-podrinjskog kantona Goražde,
* Kantonalni ministar za socijalnu politiku, zdravstvo, raseljena lica i izbjeglice,
* Predsjednik Upravnog odbora,
* Direktor, ili
* najmanje 3 člana Upravnog odbora.

Inicijativu za donošenje, izmjenu ili dopunu Statuta Zavoda mogu podnijeti član Upravnog odbora, Stručno vijeće Zavoda ili sindikat.

Upravni odbor dužan je razmotriti inicijativu i o svom stavu izvijestiti podnosioca zahtjeva.

**Član 37**.

 Nacrt odnosno prijedlog Statuta priprema direktor i podnosi ga Upravnom odboru na razmatranje i odlučivanje.

**Član 38.**

 Upravni odbor donosi Statut, te isti sa obrazloženjem, a putem Ministarstva i Vlade Bosansko-podrinjskog kantona Goražde, podnosi na saglasnost Skupštini Bosansko-podrinjskog kantona Goražde.

 Po dobijanju saglasnosti od Skupštine Bosansko-podrinjskog kantona, Upravni odbor usvaja Statut u istovjetnom tekstu na koji je data saglasnost.

Izmjene i dopune ovog Statuta donose se po postupku određenom za njegovo donošenje.

Statut Zavoda objavljuje se u “Službenim novinama Bosansko-podrinjskog kantona Goražde”.

**Član 39.**

Tumačenje odredbi ovog Statuta i drugih opštih akata Zavoda daje Upravni odbor.

**Član 40.**

 Ostali opći akti Zavoda su pravilnici, poslovnici i odluke kojima se utvrđuju pojedina pitanja iz djelokruga rada Zavoda.

 Upravni odbor donosi slijedeće opće akte:

* Poslovnik o radu Upravnog odbora Zavoda,
* Pravilnik o unutrašnjoj organizaciji i sistematizaciji radnih mjesta,
* Pravilnik o radu,
* Pravilnik o plaćama i drugim ličnim primanjima uposlenika,
* Pravilnik o zaštiti na radu,
* Pravilnik o protupožarnoj zaštiti,
* Pravilnik o finansijskom poslovanju,
* Pravilnik o računovodstvu i računovodstvenim politikama,
* Pravilnik o načinu provođenja unutrašnjeg nadzora,
* Druge opće akte koji su neophodni za funkcionisanje Zavoda, u skladu sa Zakonom.
1. **JAVNOST RADA**

**Član 41**.

Rad Zavoda i njegovih organa je javan, izuzev situacija propisanih zakonom.

Direktor osigurava transparentnost i javnost rada Zavoda.

Javnost rada se ostvaruje putem podnošenja izvještaja o radu Upravnom odboru, Ministarstvu, Vladi kantona, odnosno Skupštini kantona, kao i davanjem informacija u skladu sa Zakonom o slobodi pristupa informacijama i priopštenja putem sredstava javnog infornisanja.

Obavještenje i podatke o radu Zavoda daje Direktor, dok uposlenici mogu davati podatke i obavještenja uz predhodno odobrenje Direktora.

**Član 42.**

Radi ostvarenja načela javnosti rada Zavoda, po potrebi se održavaju konferencije za štampu, intervjui i drugi oblici saradnje sa sredstvima javnog informisanja.

Zavod javnost rada ostvaruje i putem web stranice.

**XII. PROFESIONALNA TAJNA**

**Član 43**.

U okviru djelatnosti Zavoda, u skladu sa zakonom, profesionalnom tajnom smatraju se podaci koji se prikupljaju, obrađuju i analiziraju u svrhu sprovođenja ciljanih istraživanja odnosno izrade baza podataka, čije bi neovlašteno saopštavanje moglo nanijeti štetu interesima fizičkim, odnosno pravnim licima na koje se ti podaci odnose.

**Član 44.**

 Općim aktom Zavoda bliže se određuju predmet profesionalne tajne, način čuvanja i zaštite te odgovornost zaposlenih u zaštiti tih podataka.

 U cilju zaštite povjerljivih podataka iz stava 1. ovog člana, direktor poduzima odgovarajuće mjere organizacijske, pravne, administrativne i tehničke prirode, u skladu sa općim aktom.

**Član 45**.

 Uposlenici koji u obavljanju svojih poslova imaju pristup povjerljivim podacima, te druge osobe u funkciji člana Upravnog odbora, ili drugih tijela Zavoda, kao i osobe na stručnom usavršavanju i stručne osobe angažovane po ugovorima o djelu, kojima su dostupni ovi podaci, dužni su pridržavati se odredbi ovog Statuta, te odredbi općeg akta.

**XIII. SARADNJA SA DRUGIM TIJELIMA I INSTITUCIJAMA**

**Član 46.**

 Direktor i Upravni odbor Zavoda u obavljanju svojih funkcija ostvaruju saradnju s ovlaštenim tijelima Federacije Bosne i Hercegovine, kantona, općina i drugim tijelima i institucijama u svim pitanjima iz djelokruga rada Zavoda.

**XIV. NADZOR**

**Član 47.**

Nadzor nad radom Zavoda i radom zdravstvenih radnika Zavoda obuhvata:

1. unutrašnji nadzor i
2. zdravstveno-inspekcijski nadzor.

Pored nadzora iz stava 1. ovog člana u Zavodu se može provoditi provjera kvaliteta i bezbjednosti zdravstvenih usluga, u postupku akreditacije zdravstvenih ustanova, od vanjskog tima ovlašćenih ocjenjivača kvaliteta, u skladu sa propisima o sistemu poboljšanja kvaliteta, bezbjednosti i akreditaciji u zdravstvu.

**Član 48**.

Zavod obavezno provodi unutrašnji nadzor nad radom svojih organizacionih jedinica i zdravstvenih radnika.

Za stručni rad zdravstvene ustanove odgovoran je direktor zdravstvene ustanove.

Unutrašnji nadzor provodi se na osnovu opšteg akta zdravstvene ustanove, i godišnjeg plana i programa provođenja unutrašnjeg nadzora.

Unutrašnji nadzor iz stava 1. ovog člana podrazumijeva i uspostavu, razvijanje i održavanje sistema poboljšanja kvaliteta i bezbjednosti zdravstvenih usluga, u skladu sa propisima o sistemu poboljšanja kvaliteta, bezbjednosti i o akreditaciji u zdravstvu, a način provođenja unutrašnjeg nadzora regulisat će se posebnim pravilnikom.

Godišnji plan i program provođenja unutrašnjeg nadzora Zavod je obavezan dostaviti nadležnom kantonalnom ministarstvu do 31. decembra tekuće godine za sljedeću godinu.

**Član 49.**

 Zdravstveno-inspekcijski nadzor nad primjenom i izvršavanjem zakona, drugih propisa i opštih akata u djelatnosti zdravstva, kao i nadzor nad stručnim radom zdravstvenih ustanova, zdravstvenih radnika obavlja nadležna uprava za inspekcije.

**XV. PRELAZNE I ZAVRŠNE ODREDBE**

**Član 50.**

Svi opći akti iz člana 39. ovog Statuta donijeti će se odnosno uskladiti sa ovim Statutom, u roku od 60 dana od dana stupanja na snagu Statuta.

**Član 51.**

Stupanjem na snagu ovog Statuta stavlja se van snage Statut Javne ustanove Zavod za javno zdravstvo Bosansko-podrinjskog kantona Goražde, broj: 01-043/00, od 01.12.2000. godine.

**Član 52.**

Ovaj Statut, nakon što Skupština Bosansko-podrinjskog kantona Goražde da saglasnost, stupa na snagu osmog dana od dana objave u “Službenim novinama Bosansko-podrinjskog kantona Goražde”.

Broj: 05-02-5/12 **Predsjednik**

Goražde, 13.07.2012. godine **Upravnog odbora**

 **Asim Plakalo**